Farhod Magometov. Farhod Abdualiyevich Magometov (1962-yil 11-yanvar) – oʻzbek futbolchisi, himoyachi. 1992—1996-yillarda Oʻzbekiston terma jamoasida toʻp surgan, 1994-yilgi Osiyo oʻyinlari chempioni. 2008-yildan 2017-yilgacha Oʻzbekiston Professional futbol ligasi bosh direktori lavozimida faoliyat yuritgan. Hayoti. Mehnat faoliyatini 1970-yillarda Namanganning Tekstilshik jamoasida boshlagan. Keyinchalik Jizzaxning Boʻston, Gulistonning Paxtachi, Toshkentning Paxtakor klublari safida toʻp surgan. 1981—1984-yillarda Samarqandning Dinamo jamoasida 100ta oʻyin oʻtkazib, 12 ta gol urgan. 1985—1986-yillarda yana Paxtakor safida oʻynab, 75 ta oʻyinda maydonga tushib, 3 ta gol urgan. 1987—1988-yillarda Qiziloʻrdaning „Meliorator“ jamoasida oʻynagan. Keyinchalik Jizzaxning „Yoshlik“ (keyinchalik "Soʻgʻdiyona"), yana Toshkentning "Paxtakor" jamoasi tarkibida oʻynagan. Oʻzbekiston mustaqillikka erishgach, "Paxtakor" safida, 1994—1996-yillarda esa Namanganning "Navbahor" klubida faoliyatini davom ettirgan va shu klubda futbolchilik faoliyatini yakunlagan. Oʻzbekiston terma jamoasi safida 20 ta oʻyin oʻtkazgan. 1994-yili Oʻzbekiston terma jamoasi tarkibida Osiyo oʻyinlari chempioni boʻlgan. 2008-yildan 2017-yilgacha Oʻzbekiston Professional futbol ligasi bosh direktori lavozimida ishlagan.